遊超化寺
作者：李廌
朝代：宋

paragraphs: 常笑博望侯，老死窮河源。
河源幾萬里，天派垂崑崙。
支流播九逆，砥柱疏三門。
行穿九地折，怒溢千里奔。
樂彼洧水源，近且具茨根。
寒泉發清池，藻鑑撓不渾。
引爲琉璃陂，碧波媚蘋蘩。
逶迤入王城，順下德可溫。
全此上善性，利用豈無恩。
下有萬艘濟，旁列千夫屯。
持此安且靜，用鑑暴與昏。
頃年時聞龍，淵室今應存。
秉簡俗何陋，濟輿惠亦煩。
誰知千載後，佛宮枕溪濆。
喬木上參天，綠竹盈短垣。
曾此埒金谷，神龍依祇園。
物理自古今，興廢復何言。
聊思鄭國僑，殊勝漢張騫。